Hermiankadulle istutetaan yhteensä kahdeksan pylväspihlajaa ja neljä pylväshaapaa. Lisäksi Hermiankadun ja Hervannantien risteykseen tulee yksi rauduskoivu. Puut istutetaan Raitiotieallianssin aliurakoitsijan VRJ:n toimesta.

Hervantaan tulevat puut on kasvatettu kaupungin puupankeissa. Taimien koko on 5-7 metriä. Puut istutetaan Hermiankadun pohjoispuolelle.

Myöhemmin syksyllä istutetaan kauppakeskus Duo:n ympäristöön vielä viisi vaahteraa ja talvella Insinöörinkadun pohjoispäähän istutetaan 13 isoa koivua. Myöhemmin ensi vuonna Hervannan istutuksia jatketaan katuosuuksien valmistumisen myötä. Insinöörinkadun varteen istutetaan mm. lisää koivuja ja vaahteroita sekä rivi vuorijalavaa.

Kaiken kaikkiaan raitiotien varteen tullaan istuttamaan 440 puistolehmusta, 84 rauduskoivua ja kymmeniä kappaleita muun muassa vuorijalavia, pylväshaapoja, vaahteroita, pylväspihlajia ja pilvikirsikoita. Puut istutetaan radan varteen koko reitille Pyynikintorilta Hervantaan asti.